Rússar segja að herdeildir snúi nú aftur til bækistöðva sinna eftir æfingar við landamæri Úkraínu. Utanríkisráðherra Úkraínu segist ekki trúa því fyrr en hann sér það. Rússlandsforseti er hvattur til að viðurkenna sjálfstæði tveggja héraða í austanverðri Úkraínu.
Tilkynning rússneskra stjórnvalda kom um klukkustund fyrir fund þeirra Olaf Scholz, kanslara Þýskalands, og Vladimírs Pútíns Rússlandsforseta í Kreml. Fyrir fundinn sagðist Scholz ætla að undirstrika að Vesturveldin væru reiðubúin til að miðla málum við Rússa og draga úr spennunni við landamærin að Úkraínu. Innrás yrði svarað með hörðum viðskiptarefsingum.
Igor Konasjenkov, talsmaður varnarmálaráðuneytis Rússlands, tilkynnti í morgun að herdeildir væru á leið til baka frá landamærunum í samræmi við boðaðar æfingar, og birtist myndband af brottflutningi skömmu síðar.
Dimitry Peskov, talsmaður Pútíns, sagði þetta hefðbundna herflutninga. Alltaf þegar æfingum væri lokið færu herdeildir aftur til sinna bækistöðva. Yfirlýsingar Vesturveldanna um að Rússar væru að undirbúa árás á Úkraínu væru ekkert annað en fordæmalaus herferð til þess að ýta undir spennu. Peskov segir Pútín reiðubúinn til viðræðna við Vesturveldin til þess að miðla málum.
Dmytro Kuleba, utanríkisráðherra Úkraínu, segist trúa brottflutningi Rússa þegar hann sér þá.
Hann segir Rússa ítrekað gefa út alls konar yfirlýsingar og þegar hann sjái herdeildir hörfa frá landamærunum trúi hann því að spennan sé að minnka.
